Presidenti Obama në mbështetje të kandidates Clinton
Gjatë një tubimi fushate në Karolinën e Veriut, Presidenti Obama tha se zoti Trump nuk është i kualifikuar për president
Gjatë një fjalimi në një tubim fushate për demokraten Hillary Clinton, presidenti amerikan Barack Obama e quajti rivalin i saj republikan Donald Trump "mashtrues" dhe të paaftë nga pikëpamja e temperamentit për të qenë president. Presidenti Obama gjithashtu kritikoi shefin e FBI-së James Comey për ringjalljen e çështjes së e-maileve të zonjës Clinton, gjë që mund të interpretohet si përpjekje për të ndikuar tek zgjedhjet. Zoti Trump, nga ana e tij, u zotua për shfuqizimin e ligjit të kujdesit shëndetësor të Presidentit Obama menjëherë pasi të bëhej president. Duke folur në Universitetin e Karolinës së Veriut në Chapel Hill, presidenti Obama e pranoi se amerikanët janë të zhgjënjyer me shëmtinë e fushatës presidenciale. Presidenti Obama u tha votuesve se në qoftë se ata mendojnë në mënyrë të qartë, zgjedhja e tyre mund të jetë vetëm zonja Clinton. Ai e portretizoi zotin Trump si një biznesmen të dyshimtë, të cilit i mungon dhembshuria për amerikanët në nevojë, dhe si të pa kualifikuar për të udhëhequr një vend demokratik. Presidenti gjithashtu kritikoi Partinë Republikane, e cila aktualisht kontrollon të dyja dhomat e Kongresit. Në një intervistë me kanalin televiziv "Now This", Presidenti Obama kritikoi drejtorin e FBI-së për njoftimin e Kongresit për shqyrtimin e mijëra e-maileve të gjetura kohët e fundit në një kompjuter privat të një ndihmësi të zonjës Clinton. Zoti Trump nga ana e tij, sulmoi presidentin Obama dhe premtoi shfuqizimin e ligjit mbi kujdesin shëndetësor, nëse zgjidhet. Zoti Trump dje bëri fushatë në Florida, shteti jugor që ai e pranon se duhet ta fitojë për të patur shanse për t'u bërë president.